Na osnovu člana 14 stav 2 Zakona o strancima („Službeni list CG“, br. 12/18, 3/19, 86/22 i 77/24), Vlada Crne Gore je, 13. februara 2025. godine, bez održavanja sjednice, na osnovu pribavljenih saglasnosti većine članova Vlade, donijela

**ODLUKU
O PRIVREMENOM OSLOBAĐANJU OD PRIBAVLJANJA VIZE
ZA DRŽAVLJANE ARAPSKE REPUBLIKE EGIPAT**

**Član 1**

Državljani Arapske Republike Egipat mogu, od 1. marta do 1. novembra 2025. godine, ulaziti i boraviti u Crnoj Gori do 30 dana, sa važećom putnom ispravom, bez vize, kao organizovana turistička grupa koja zajedno ulazi, boravi i napušta teritoriju Crne Gore direktnim čarter letom, ako posjeduju potvrdu o uplaćenom turističkom aranžmanu, pozivno pismo turističke agencije iz Crne Gore koja je organizator putovanja (tour-operator) (u daljem tekstu: turistička agencija) i dokaz o obezbijeđenom povratku u državu porijekla.

**Član 2**

Turistička agencija dužna je da posjeduje potpisan ugovor o zastupanju sa turističkom agencijom registrovanom u Arapskoj Republici Egipat.

Ugovor o zastupanju upisuje se u Centralni turistički registar koji vodi organ državne uprave nadležan za poslove turizma, na zahtjev turističke agencije.

Uz zahtjev iz stava 2 ovog člana turistička agencija dužna je da dostavi dokaze o posjedovanju licence za obavljanje djelatnosti turističke agencije u kontinuitetu od najmanje pet godina, posjedovanju sredstava za povratak lica u državu porijekla ili izvještaj o ostvarenom prometu u prethodnoj godini od najmanje 1.000.000,00 €, kao i izmirenim poreskim obavezama za prethodnu godinu.

**Član 3**

Turistička agencija dužna je da dostavi pozivna pisma i najavu putovanja organizovane turističke grupe organizacionoj jedinici organa državne uprave nadležnog za unutrašnje poslove koja vrši policijske poslove, najmanje 24 časa prije planiranog putovanja.

Najava iz stava 1 ovog člana sadrži: lične podatke lica koja ulaze u Crnu Goru, broj i rok važenja putne isprave, datum i naziv graničnog prelaza preko kojeg se planira ulazak u Crnu Goru, datum i naziv graničnog prelaza preko kojeg se planira izlazak iz Crne Gore, kao i naziv i adresu davaoca smještaja gdje će ta lica boraviti.

**Član 4**

Ova odluka stupa na snagu danom objavljivanja u „Službenom listu Crne Gore“.

Broj: 10-040/25-465

Podgorica, 13. februara 2025. godine

Vlada Crne Gore

Predsjednik,

mr Milojko Spajić